Over 100 medarbejdere på Siemens Gamesa-vingefabrikken i Aalborg har i løbet af søndag aften og mandag morgen nedlagt arbejdet. Det fortæller gruppeformand Benny Vinther Jensen ved 3F i Aalborg. - Medarbejderne har nedlagt arbejdet på grund af utilfredshed med den lokale lønaftale, der netop er blevet forhandlet færdig. Det er den, medarbejderne bliver præsenteret for på møder i øjeblikket, siger Benny Vinther Jensen. Utilfredsheden kommer, efter vingefabrikken sidste år fyrede 600 medarbejdere. Hvad lønaftalen konkret består af, vides endnu ikke. Det har ikke været muligt at få fat på hverken tillidsmænd eller ledelse på Siemens Gamesa. Yderligere møder vil blive holdt for to hold mere i løbet af mandag. Derefter kan der følge flere arbejdsnedlæggelser, siger Benny Vinther Jensen fra 3F Aalborg.
Medarbejderne på Siemens Gamesa har af to omgange nedlagt arbejdet søndag aften og mandag morgen - flere hold kan følge i løbet af mandag.